Philip Larsen

Philip Elzer Gade Larsen (sündinud 7. detsembril 1989 Esbjergis) on Taani jäähokimängija, kes mängib kaitsjana KHL-i klubis Ufa Salavat Julajev.

Ta alustas klubikarjääri Rootsi klubis Rögle BK. 2006. aastal liitus ta Rootsi kõrgliiga klubiga Frölunda HC.

2008. aastal valiti ta NHL-i draftis Dallas Starsi poolt 149. valikuna. 2009. aasta aprillis sõlmis ta Starsiga kolmeaastase lepingu. NHL-is debüteeris Larsen hooaja 2009–10 lõpus. Hooajal 2010–11 mängis ta peamiselt American Hockey League'i klubis Texas Stars. Esimese värava lõi ta NHL-is 21. jaanuaril 2012 mängus Minnesota Wildi vastu. Hooaja 2012–13 alguses toimunud NHL-i tööseisaku ajal mängis ta Soome kõrgliiga klubis Lukko.

2013. aasta juulis siirdus Larsen Edmonton Oilersi, kus mängis ühe hooaja. 2014. aasta mais sõlmis ta üheaastase lepingu KHL-i klubiga HK Jugra. Hooajal 2015–16 mängis KHL-is Jokerite ridades.

2016. aasta juulis naasis ta NHL-i, sõlmides üheaastase lepingu Vancouver Canucksiga. Vigastuse tõttu sai ta hooajal 2016–17 osaleda vaid 26 mängus, saades kirja ühe värava ja viis väravasöötu. 2017. aasta aprillis liitus ta Ufa Salavat Julajeviga. Hooajal 2017–18 oli Larsen KHL-is resultatiivseim kaitsemängija (11+27).

Aastatel 2016, 2018 ja 2019 on Larsen valitud KHL-i tähtede mängule.

Taani jäähokikoondise koosseisus on Larsen osalenud kuutel maailmameistrivõistlustel. Parimaks tulemuseks on olnud veerandfinaali jõudmine 2010. aasta maailmameistrivõistlustel.

Välislingid 
 Philip Larsen KHL.ru lehel
 Philip Larsen NHL.com lehel
 Philip Larsen hockeydb.com lehel

Taani jäähokimängijad
Dallas Starsi mängijad
Edmonton Oilersi mängijad
Vancouver Canucksi mängijad
Jokerite mängijad
Ufa Salavat Julajevi mängijad
Sündinud 1989